По отпочињању агресије на СРЈ, главно тежиште удара агресора је било на северу, односно на правцу карауле Кошаре и положаја 125. моторизоване бригаде. У другој половини априла, НАТО, ЦИА и ОВК сарађују у пуној мери у организовању, планирању и извођењу дејстава на положаје Војске Југославије. Током децембра 1998. године на граници према Албанији интензивирани су покушаји убацивања терористичких група. Један од таквих догађаја десио се 3. децембра 1998. године на планини Паштрик. Приликом овог догађаја погинуло је 8 терориста у борби а један рањен се успео извући. Дана 13/14 децембра 1998. године у ширем рејону објекта Ликен разбијена је терористичка група која је бројала 153 лица. Међу њима је било 60 официра који су завршили школовање за дужности командира вода, командира чете и команданта батаљона. У саставу групе била је и специјална јединица терориста УЧК, јачине 40 припадника, која је у Албанији опремљена специјалном опремом. Епилог овог сукоба био је следећи: ликвидирано је 41 терориста, око 40 терориста је рањено док је 9 лишено слободе (заробљено) међу којима и једна жена. Губитака међу припадницима војске није било.